b"\n_START_ARTICLE_\nComte Tallaferro\n_START_PARAGRAPH_\nEl Comte Tallaferro \xc3\xa9s un personatge m\xc3\xadtic del poema \xc3\xa8pic Canig\xc3\xb3_NEWLINE_escrit per Jacint Verdaguer el 1886. El mite est\xc3\xa0 basat en el personatge hist\xc3\xb2ric Bernat Tallaferro que comandava la vila de Besal\xc3\xba en el segle X, per\xc3\xb2 moltes de les qualitats que Verdaguer atribu\xc3\xad al personatge fictici no corresponen a la figura hist\xc3\xb2rica. _NEWLINE_Actualment, el Comte Tallaferro ha quedat immortalitzat en forma de gegant de la Colla Gegantera d'Arenys de Mar i de la de Castellter\xc3\xa7ol.\n_START_SECTION_\nSimbolisme del personatge\n_START_PARAGRAPH_\nEl Comte Tallaferro \xc3\xa9s un valent i ferotge lluitador contra els sarra\xc3\xafns, simbolitzant les guerres constants dels temps hist\xc3\xb2rics inicials de Catalunya. El personatge va ser creat per Verdaguer durant els anys de la Renaixen\xc3\xa7a catalana idealitzant esdeveniments hist\xc3\xb2rics de l'\xc3\xa9poca del naixement de la p\xc3\xa0tria. En el seu poema, Verdaguer barreja situacions i personatges que havien existit amb personatges po\xc3\xa9tics, m\xc3\xadtics i idealitzats dins d'un marc geogr\xc3\xa0fic real a la Catalunya Nord._NEWLINE_L'objectiu principal del poeta fou de crear un s\xc3\xadmbol per tal d'il\xc2\xb7lustrar les dificultats del naixement de Catalunya i les qualitats que calien per portar-ho a bon terme. Entre aquestes qualitats es poden mencionar la tenacitat, el valor, la persist\xc3\xa8ncia, les idees clares i l'entusiasme. Verdaguer va arribar a la idea d'aquest personatge durant la Renaixen\xc3\xa7a per a contrarestar les actituds complaents i la manca d'orgull que veia en el poble catal\xc3\xa0. El poeta estava preocupat per la tend\xc3\xa8ncia al derrotisme i la manca d'idealisme que empenyia els catalans del seu temps a acceptar el comprom\xc3\xads del provincianisme ofert pel poder central espanyol._NEWLINE_Verdaguer, igual que Josep Torras i Bages (1846 - 1916), basava l'esperit catal\xc3\xa0 en les tradicions cristianes ancestrals. Valer\xc3\xb3s i fort, al Comte Tallaferro, com a bon cristi\xc3\xa0, no l'hi manquen pensaments generosos vers els seus enemics.\n_START_SECTION_\nProtagonisme a Canig\xc3\xb3\n_START_PARAGRAPH_\nEls guerrers sarra\xc3\xafns venen amb vaixells per invadir Catalunya i el comte Tallaferro els combat ferotgement. Sant Guillem de Tolosa (768-812) lliura a Tallaferro una espasa perqu\xc3\xa8 el cristianisme no perdi contra l'Islam._NEWLINE_Aquesta espasa llegend\xc3\xa0ria hauria pertangut a Otger Catal\xc3\xb3, valent heroi que havia lluitat contra els sarra\xc3\xafns en \xc3\xa8poques pret\xc3\xa8rites. Otger Catal\xc3\xb3, caigut ferit en batalla, hauria mort poc despr\xc3\xa9s als bra\xc3\xa7os d'un avi de Sant Guillem, que es va quedar l'espasa com a s\xc3\xadmbol de la defensa del cristianisme._NEWLINE_Durant la nit el comte cau en ferotge combat; capturat i malferit \xc3\xa9s portat a una nau enemiga. De cop, els fallaires venen nedant i calen foc a les naus ancorades. El foc en forma de serps alades fant\xc3\xa0stiques incendia tots els vaixells dels sarra\xc3\xafns. Els guerrers cristians fugen i els invasors moren ofegats. _NEWLINE_Quan ix el sol un fallaire vell prega en nom del Pare, del Fill i de l'Esperit Sant i cura la ferida del Comte Tallaferro. Aquest llen\xc3\xa7a un sospir de tristor i, compassiu, pensa als pobres pares dels joves sarra\xc3\xafns morts. (Cant V - Tallaferro)"